**Kiven sylissä** on kirjailija ja kuvataiteilija Esko Pekka Tiitisen kirjoittama sukupolviromaani, joka ilmestyi 2010 Tammen kustantamana. Teos on saanut Savonia-palkinnon.

*Kiven sylissä* kuvaa Vänskien sukua Pohjois-Karjalan kuparikylässä Outokummussa, josta alkoi sata vuotta sitten kehittyä kaivoskaupunki. Kaivos on suljettu, mutta sukupolvelta toiselle siirtyvä kivi on yhä toisista välittämisen symboli. Kirjan päähenkilöt ovat raskaan ruumiillisen työn tekijöitä, jotka löytävät uuden elämänsisällön luovasta työstä. Teos kuvaa viiden sukupolven vaiheita Outokummussa, ja Tiitisellä oli apuna 96-vuotiaan isänsä muistot niinä pitkinä vuosina, jotka kirjan synnyttämiseen kului.

Kuvitteellista Vänskän sukua kuvaava kertomus alkaa Aapro Pekanpojasta, joka nousee mäen syrjää kummulle katsomaan maisemaa, jota hänen isänsä esitteli hänelle jo vuosia aiemmin. Hän laskeutuu takaisin ja palaa kotitaloon, jossa isä tekee lähtöä pellonraivukseen. Paitsi eteenpäin tulevaan, kertomus kurottautuu taaksepäin isoisä Hiskiin, joka on arvioinut kummun sisältävän aarteita.

*Kiven sylissä* jakautuu kolmeen osaan, joista "Kiven syli" kertoo 1900-luvun alusta, toinen "Kairatut sydämet" 1950–1960-lukujen vaihteesta ja kolmas "Kaivoksen kainalossa" nykyajasta ja siitä, miten vanhat kaivokset ovat saaneet uuden elämän kulttuurin käytössä. 

Palkintoraati perusteli teoksen *Kiven sylissä* valintaa sillä, että Tiitisen kuvauksesta välittyvät sydämen lämpöä ja ymmärtäväinen suhtautuminen inhimillisiin heikkouksiin.

Kriitikko Vuokko Juurisola nostaa *Kiven sylissä* -teoksen arvoteosten luokkaan. Hän näkee sen rakenteellisesti taitavana mutta samalla sisällöltään merkittävänä romaanina, jossa kerrotaan paitsi yhden suvun tarina, myös suomalaista kaivoshistoriaa. Eija Komu näkee teoksen viime vuosien romaanitarjonnassa "ääri-ilmiöiden ja perversioiden keskellä" myönteisenä poikkeuksena: "Hiljainen rakkaudesta puhuminen voisi olla kerrassaan rajua ja poikkeuksellista." Terhi Nevalaisen mielestä teos olisi pitänyt palkita Pohjois-Karjalan omalla Carelia-palkinnolla, jos sellainen olisi.

Teatteriesitykset
-----------------

*Kiven sylissä* -teoksen kaikki kolme osa on toteutettu myös teatteriesityksinä Outokummun Kiisuteatterissa.

Ensimmäisenä esitettiin *Kairatut sydämet* -musikaali vuon­na 1995 (sävellys Jukka Linkola). Toinen osa oli *Kaivoksen kainalossa* (ohjaus Inkeri Tiitinen) kesällä 2007. Kolmas osa *Kiven syli* esitettiin kesällä 2010 (musiikki Ilmari Tiitinen).

Palkinnot ja tunnustukset
-------------------------

* Savonia-palkinto 2011

Lähteet
-------

1. ↑  Kiven sylissä, Tammi.fi[vanhentunut linkki]
2. 1 2  Kuopio.fi (Arkistoitu – Internet Archive)
3. ↑  Markku Malinen, Savonia-palkinto Esko-Pekka Tiitiselle, Yle.fi[vanhentunut linkki]
4. ↑  Tiitinen, s. 7–11
5. ↑  Eino K. Tukiainen, Esko-Pekka Tiitisen "Kiven sylissä" vei Savonia-palkinnon, Suomenmaa 3.1.2011[vanhentunut linkki]
6. 1 2  Terhi Nevalainen, Tiitinen pitäisi palkita myös Carelialla, Karjalainen, 5.1.2011[vanhentunut linkki]
7. ↑  *Kiven sylissä* Tammen sivustolla[vanhentunut linkki] Kritiikit, Tammi.fi
8. ↑  Eija Komu, Kiven sylissä, Savon Sanomat 18.7.2010[vanhentunut linkki]
9. ↑  Outokummun Teatteri[vanhentunut linkki] Viitattu 1.3.2011.

Aiheesta muualla
----------------

* *Kiven sylissä* Tammen sivustolla[vanhentunut linkki]
* Kiven syli teatterissa, Yle.fi[vanhentunut linkki]